N1-busongeluk: Dodetal stygFoto: ER24 Die dodetal het gestyg ná Sondagoggend se busongeluk op die N1 tussen Touwsrivier en Laingsburg in die Wes-Kaap. Donald Grant, Wes-Kaapse minister van vervoer en openbare werke, het gesê 13 mense is in die ongeluk dood en 43 beseer. Volgens Grant het 31 mense ernstige beserings opgedoen. “Die ongelukstoneel was chaoties en talle mense is uit die bus geslinger toe dit omgeslaan het.” Lt.kol. Andrè Traut, woordvoerder van die polisie, het gesê die oorsaak van die ongeluk is nog nie bekend nie en die polisie ondersoek die voorval. Werner Vermaak, woordvoerder van ER24, het gesê paramedici is omstreeks 02:00 na die toneel, sowat 10 km buite Touwsrivier, ontbied. Foto: @Merentia/Twitter Volgens Grant staan die provinsiale verkeersowerheid die polisie by met die ondersoek. Hy het sy meegevoel met die oorledenes se families betuig en ook sy dank en waardering uitgespreek tenoor die nooddienspersoneel wat op die toneel gewerk het. Die bus van DMK Transport het van Johannesburg na Kaapstad gereis. Kenny Africa, woordvoerder van die provinsiale verkeersowerheid, het aan IOL gesê daar word vermoed dat die bestuurder van die bus moontlik aan die slaap geraak het.